मानसून में कार को इन 5 तरीकों से रखें मेंटेन
भारत में मानसून का सीजन आ चुका है। अगले छह से आठ सप्ताह के दौरान अधिकांश क्षेत्रों में लोगों को काफी बारिश का सामना करना पड़ सकता है। बारिश के मौसम में कार के मेंटनेंस और ड्राइविंग को लेकर क्या खास सावधानी रखनी हैं, आइए5 ways to maintain your car in monsoon
भारत में मानसून का सीजन आ चुका है। अगले छह से आठ सप्ताह के दौरान अधिकांश क्षेत्रों में लोगों को काफी बारिश का सामना करना पड़ सकता है। बारिश के मौसम में कार के मेंटनेंस और ड्राइविंग को लेकर क्या खास सावधानी रखनी हैं, आइए आज इसी के बारे में जानते हैं:
1. वेदर स्ट्रिप्स के नीचे छिद्रों से हटाएं मिट्टी
कार की विंडोज में बाहर की तरफ रबर की वेदर स्ट्रिप्स होती हैं। समय के साथ ये सख्त होती जाती हैं और इसके कारण भी पानी दरवाजों के भीतर चला जाता है जहां वह जंग पैदा करता है। अगर आप ध्यान से देखेंगे तो आपको हर दरवाजे पर स्ट्रिप के नीचे एक छोटा-सा छिद्र नजर आएगा। यह दरवाजों में घुसने वाले पानी को बाहर निकालने के लिए होता है। कुछ कारों में इन छिद्रों पर रबर कैप भी लगी होती है। अक्सर ये छेद धूल-मिट्‌टी से बंद हो जाते हैं। तो बेहतर होगा कि कार की चाबी से उस छिद्र में फंसी मिट्‌टी हटा दी जाए। इससे दरवाजों के भीतर घुसने वाला पानी वहां ठहर नहीं पाएगा।
2. ‘इंजन बे’ को चूहों से बचाएं 
बारिश में चूहों के बिलों में पानी भर जाने के कारण वे कई बार कार के ‘इंजन बे’ (कार की बाेनट के नीचे वाला हिस्सा) में घुस जाते हैं और जरूरी पार्ट्स व वायरिंग के कुतरने की आशंका बढ़ जाती है। इससे बचने के लिए बाजार में कई तरह के रैट रेपेलेंट स्प्रे मिलते हैं और अक्सर ये एक से दो सप्ताह तक कारगर रहते हैं। एक दूसरा थोड़ा अधिक दीर्घकालीन समाधान यह है कि एक सफेद कपड़े में छोड़ी-सी तंबाकू लेकर उसकी पोटली बनाएं और उसे ‘इंजन बे’ के किसी महत्वपूर्ण तार से बांध दें। इसकी गंध से चूहे ‘इंजन बे’ के आसपास भी नहीं फटकेंगे। हालांकि इस बात का जरूर ध्यान रखिएगा कि यह पोटली रेडिएटर, एसी फैन, अल्टरनेटर या कंप्रेसर के पास हरगिज न रखें।
3. क्लीयर रखें विंड शील्ड, पॉलिश करवाएं
बारिश के दिनों में विंड शील्ड यानी कार के अगले ग्लास को क्लीयर रखना जरूरी है। अगर आपको लगता है कि बारिश में वाइपर का इस्तेमाल करने के बाद भी फ्रंट ग्लास क्लीयर नहीं हो पा रहा है और विजन धुंधला दिखाई दे रहा है तो इस समस्या से निपटने का एक तरीका तो विंड शील्ड को बदलना है। लेकिन यह थोड़ा खर्चीला है। दूसरा अपेक्षाकृत सस्ता तरीका है विंड शील्ड पर पॉलिश करवाना। हर जगह ऐसे लोग मिल जाएंगे जो प्रोफेशनली विंडो पॉलिशिंग का काम करते हैं। विंडो पॉलिशिंग से आपकी विंड शील्ड 80 से 85 फीसदी तक नई जैसी हो जाएगी।
4. हेलोजन फॉग लाइट्स लगवाएं
आजकल आने वाली कारों की हेडलाइट्स में अधिकांशत: या तो एचआईडी लाइट्स होती हैं या एलईडी लाइट्स। बारिश के दिनों में अगर डामर की सड़कें गीली हैं, तो इनसे पर्याप्त प्रकाश नहीं मिल पाता है। काली सड़कें अधिकांश प्रकाश को सोख लेती हैं। तो इसका सबसे अच्छा तरीका यह है कि आप कार में उचित कैपेसिटी के हेलोजन फॉग लाइट्स लगवा लीजिए, जो पीले या ऑफ व्हाइट कलर की होती हैं और बारिश में काफी कारगर रहती हैं। खासकर यह उन लोगों के लिए फायदेमंद हैं, जिन्हें अक्सर सूर्य ढलने के बार ड्राइविंग करनी होती है।
5. कैबिन को नमी से बचाएं 
बारिश का एक और नकारात्मक पहलू है कार से बदबू का आना। कार के कारपेट में नमी इसकी प्रमुख वजह होती है। पानी कार के निचले हिस्से से, हमारे जूतों से और जब हम गाड़ी विंडो नीचे करके चलाते हैं, तब भी आ सकता है। नमी से बचने का सबसे अच्छा तरीका यह है कि कार के इंटीरियर को बाहरी मौसम के संपर्क में आने से यथासंभव बचाया जाएं। आप खासकर कारपेट में नमी पर नजर रखें और अगर ज्यादा नमी मिले तो उसे प्रोफेशनली साफ करवाएं। क्योंकि नमी न केवल बदबू की वजह बनती है, बल्कि कैबिन के भीतर इंटरनल इलेक्ट्रिकल सर्किट्स को भी नुकसान पहुंचा सकती है।